Pachinyorwa chino mazwi anoti miyambonyina kana mitauronyina ari kushandiswa kuturikira chinonzi dialects kuEnglish, apa zvichireva mitauro yakafanana mazwi mazhinji zvokuti vatauri vanonzwanana, asi pachizoita mamwe mazwi akasiyana pakutaura nepakunyorwa. Somuenzaniso ChiShona chine mitauronyina inodarika minomwe. Mitauronyina kana miyambonyina inobatanidzwa ichinzi ChiShona inosanganisira: ChiKaranga, ChiManyika, Zezuru, ChiKorekore, Ndau, Budya, ChiTonga nemimwewo. English ine miyambonyina yakawanda zvichienderana nenyika yacho inobva vatauri. Kune British English, American English, Australian English, South African English zvichingodaro. Somuenzaniso South African English ine mazwi anotevera asingawanikwe kuBritain: braai, naartjie, kopje, veld, kloof, kraal, boerwors zvichingodaro. Zita rokuti miyambonyina rasarudzwa pano richitodza izwi rokuti kuamba rinowanikwa kuMitauro yeBantu sezvizvi: VaLenje vanoti kuamba (speech, utterance; expression) kureva kutaura. Mamwe Mazwi: chambo, shambo kana mwambo (mode of speaking; expression) kureva matauriro. VaTonga vanoti ku amba (to speak) kureva kutaura. VaKaonde vanoti kwamba (to speak) kureva kutaura. VaChewa vanoti kuambira (admonition) kureva kuyambira. Baila vanoti mwambo (n. a language) kureva mutauro.